**CCBE – Criminal Law Committee meeting 21 February 2015**

**Συνοπτική Αναφορά σχετικά με τη συνεδρίαση της Επιτροπής Ποινικού Δικαίου CCBE στις 21 Φεβρουαρίου 2015 στο Λονδίνο**

**Συντάκτης: Δημήτρης Αναστασόπουλος**, Σύμβουλος ΔΣΑ

 Στην Επιτροπή Ποινικού Δικαίου κατά τη συνεδρίαση της στις 21 Φεβρουαρίου 2015 στο Λονδίνο συζητήθηκαν, συνοπτικά, τα εξής θέματα:

**Ι.** Σχετικά με την Οδηγία για τη νομική βοήθεια, κρίθηκε ότι η συνταχθείσα Έκθεση του εισηγητή του Ε.Κ. Denis de Jong ανταποκρίνεται σε σημαντικό βαθμό στις απαιτήσεις της Επιτροπής. Δύο βασικά σημεία διαφωνίας με την ως άνω Έκθεση αφορούν αφενός τον ορισμό του συνηγόρου νομικής βοήθειας, καθώς κατά την Επιτροπή δεν θα πρέπει να υφίσταται τέτοιος ορισμός, και αφετέρου την προτεινόμενη διαπίστευση των συνηγόρων νομικής βοήθειας, καθώς ομοίως κρίθηκε από την Επιτροπή ότι δεν θα πρέπει να προβλέπεται στην Οδηγία. Σε κάθε περίπτωση, προκειμένου να εξασφαλιστεί το επίπεδο της παρεχόμενης νομικής βοήθειας κρίθηκε ότι θα πρέπει να συμμετέχουν σε αυτή εξειδικευμένοι ανά τομέα δικαίου συνηγόροι και να μην αντιμετωπίζεται ως μια διαδικαστική υποχρέωση. Παράλληλα, επισημάνθηκαν οι δυσκολίες εφαρμογής της στα κράτη μέλη. Αποφασίστηκε, δε, η αποστολή των παρατηρήσεων μας προς την Ευρωπαϊκή Επιτροπή.

**ΙΙ.** Σχετικά με τον Οδηγία για το τεκμήριο αθωότητας, τα μέλη της επιτροπής ενημερώθηκαν ότι οι παρατηρήσεις που είχαν αποσταλεί στην αρμόδια του Ε.Κ. έχουν ληφθεί υπόψη και θα συνεχιστεί η συνεργασία μας στην ίδια κατεύθυνση.

**ΙΙΙ.** Αναφορικά με την προτεινόμενη Οδηγία για του ανήλικους που είναι ύποπτοι ή κατηγορούμενοι για ένα αδίκημα, το Ε.Κ. έχει καταλήξει σε μια συγκεκριμένη Αναφορά και οι διαβουλεύσεις ανάμεσα στα αρμόδια μέρη (Επιτροπή, Κοινοβούλιο και Συμβούλιο) αναμένεται να ξεκινήσουν την άνοιξη του 2015.

**ΙV**. Διεξοδικά συζητήθηκε το ζήτημα της παρακολούθησης των δικηγόρων και των επικοινωνιών τους με τους πελάτες τους. Αναφέρθηκε ότι στις 13-1-2015 στην Ολομέλεια του Ε.Κ. εκφράστηκαν έντονες ανησυχίες από τα κράτη μέλη σχετικά με την υποκλοπή των τηλεφωνικών επικοινωνιών των δικηγόρων με τους πελάτες τους από τις μυστικές υπηρεσίες διαφόρων χωρών της Ε.Ε., όπως είναι, σύμφωνα με στοιχεία της CCBE, η Γαλλία, η Αγγλία, η Ιρλανδία, η Τσεχία, η Ολλανδία και η Λετονία.

 Η Επιτροπή κατέγραψε την έντονη διαφονία της σε οποιαδήποτε εξαίρεση από την εμπιστευτικότητα που πρέπει να υπάρχει ανάμεσα στο δικηγόρο και τον πελάτη του, όπως η προωθούμενη από την Ε.Ε. σε περιπτώσεις εθνικής ασφάλειας, διατυπώντονας την άποψη ότι το δικαίωμα αυτό πρέπει να είναι απόλυτο και δεν μπορεί αν περιορίζεται ούτε και προσωρινώς. Αποφασίστηκε η συνεχής συνεργασία με την Ε.Ε. ως προς το συγκεκριμένο ζήτημα και η εποπτεία μας στις προωθούμενες αλλαγές.

**V.** Κατόπιν αιτήματος του εκπροσώπου της βελγικής αντιπροσωπείας, συζητήθηκε το ζήτημα της θέσης που πρέπει να καταλαμβάνει ο Εισαγγελέας μέσα στη δικαστική αίθουσα, καθώς στο Βέλγιο η θέση του είναι στην ίδια πλευρά με το δικαστή, κάτι που όμως δημιουργεί λανθασμένες εντυπώσεις ως προς τη διάκριση των δύο αυτών παραγόντων της δίκης και την αμεροληψία τους. Αναφέρθηκε, μάλιστα, ότι το ίδιο συμβαίνει και σε άλλες χώρες, όπως άλλωστε και στην Ελλάδα, ενώ επισημάνθηκε ότι το πρόβλημα εντείνεται έτι περαιτέρω από το γεγονός ότι εισέρχονται και εξέρχονται μαζί στη δικαστική αίθουσα.

Η Επιτροπή δεσμεύτηκε στην επόμενη τοποθέτηση της ως προς την ευρωπαϊκή εισαγγελική αρχή να εκφράσει την άποψη της για το ζήτημα αυτό, επικεντρώνοντας στην αρχή της ισότητας των όπλων, η οποία σχετίζεται και με την παρουσία του εισαγγελέα στην αίθουσα του δικαστήριου, κατά τα ανωτέρω.

**VI**. Τέλος, σχετικά με τις διατάξεις ως προς το δικαίωμα των κατηγορουμένων σε διερμηνεία και μετάφραση στο πλαίσιο των ποινικών διαδικασιών, το δικαίωμα ενημέρωσης και το δικαίωμα πρόσβασης σε δικηγόρο, όπως είχαν συζητηθεί τα ζητήματα αυτά και κατά την προηγούμενη συνεδρίαση της επιτροπής, αναμένουμε νεότερα από την Ε.Ε.

 Ως προς το σχέδιο για το ευρωπαϊκό ένταλμα σύλληψης, η CCBE σκοπεύει να υποβάλει αίτημα για την αξιολόγηση του Ε.Ε.Σ, από τη σκοπιά της υπεράσπισης και του κατηγορουμένου. Εκτενέστερα, όμως, το συγκεκριμένο ζήτημα θα συζητηθεί στην επόμενη συνεδρίαση της επιτροπής.